google/wiki40b huggingface dataset:
מייצ'ט

שם העיירה

שמה של העיירה הוא כשמו של הנהר העובר בסמוך לה, שהוא יובל של נהר הניימן. יובל של המייצ'ט הזורם סמוך לעיירה נקרא מולצ'אדקה. לאור ריבוי מקומות יישוב באזור בעלי שורש דומה, קיימת סברה ששמות אלו נובעים משמו של שבט סלאבי קדום בשם מולצ'אן או מילצ'אן שישב באזור זה.

היסטוריה

בשנת 1654 פרצה שרפה גדולה בעיירה והיא נהרסה, כדי לסייע למאמצי השיקום נפטרה העיירה מתשלום מיסים למשך ארבע שנים.
בשנת 1847 היה מספר תושבי העיירה הכללי 1,733 איש, מתוכם היו 1,188 יהודים.
בשרפה שפרצה בשנת 1879, נשרפו שני שלישים של העיירה; לפי תיאור משנת 1889 היו בעיירה 1128 תושבים (524 גברים ו־604 נשים), ומתוכם רק 702 יהודים.

יהודי מייצ'ט

במייצ'ט התקיימה קהילה יהודית עד לימי מלחמת העולם השנייה. הקהילה מוזכרת ב"פנקס ועד מדינת ליטא", בפרוטוקול משנת שפ"ג (1623) ככפופה, יחד עם עיירות קטנות נוספות, לקהילת סלונים. מספר משלמי המס מבני הקהילה היהודית המקומית בשנת 1765, היה 369 נפש.
בין רבני מייצ'ט: רבי מאיר מארים שאפיט שהתמנה כרבה של העיירה בהיותו בן 15 שנים בלבד. לפני מלחמת העולם השנייה כיהן ברבנות העיר הרב יעקב סנדר גרינברג, אחיו של הרב חיים חייקל גרינברג. מבין יוצאי העיירה, אף שלא נולד בה, נודע "העילוי ממייצ'ט", הרב שלמה פוליצ'ק שכיהן בסוף ימיו כראש ישיבת רבינו יצחק אלחנן בניו יורק.

בשואה


עם המלחמה והשואה חדלה הקהילה מלהתקיים.
כריסטופר ז'וליין

אוסר

ז'וליין גדל במחלקת הנוער של US טורסי, ממנה יצא גם כוכב נבחרת צרפת פול פוגבה. בשנת 2005 עבר למחלקת הנוער של אוסר. ב-24 באוגוסט 2012 ערך ז'וליין את הופעת הבכורה שלו בקבוצה הבוגרת של המועדון, כששיחק 90 דקות בניצחון 2-1 על לאוואל במסגרת המחזור החמישי בליגת המשנה הצרפתית. ב-28 באוגוסט הבקיע ז'וליין את שער הבכורה שלו במועדון, שער בתוספת הזמן של המחצית השנייה בניצחון 2-1 על דיז'ון במסגרת גביע הליגה הצרפתית. ב-21 בדצמבר הבקיע את שער הבכורה שלו בליגה, שער בדקה ה-82 בניצחון 2-1 על קלרמון פוט במסגרת המחזור ה-14. ז'וליין ערך 25 הופעות ליגה בעונת 2012/2013, בהן הבקיע שני שערים.

בורוסיה מנשנגלדבך

בקיץ 2013 חתם ז'וליין בפרייבורג מהבונדסליגה בהעברה חופשית. ז'וליין בילה את רוב תקופתו במועדון בקבוצת המילואים. ב-16 בדצמבר 2014 ערך את הופעתו היחידה בקבוצה הראשונה של המועדון, כשנכנס כמחליף בדקה ה-72 בהפסד 2-0 לבאיירן מינכן במסגרת המחזור ה-16.

ההשאלה לדיז'ון

את עונת 2015/2016 בילה ז'וליין בהשאלה לדיז'ון מליגת המשנה הצרפתית. ב-31 ביולי 2015 ערך את הופעת הבכורה שלו במועדון, כששיחק 90 דקות בתיקו 0-0 נגד אז'אקסיו במסגרת המחזור הראשון. ב-14 באוגוסט הבקיע את שער הבכורה שלו במועדון, שער בדקה ה-54 בהפסד 2-1 לבורג-פרונס במסגרת המחזור השלישי. הוא ערך 34 הופעות ליגה בעונה זו, בהן הבקיע 9 שערים.

טולוז

ב-10 ביוני 2016 חתם ז'וליין בטולוז מליגת העל הצרפתית. ב-14 באוגוסט ערך את הופעתו הבכורה בקבוצה בתיקו 0-0 נגד אולימפיק מרסיי. ב-20 באוגוסט כבש את שערו הראשון בקבוצה בניצחון 1-4 על בורדו. בקבוצה היה שחקן הרכב קבוע במשך שלוש עונותיו.

סלטיק

ב-28 ביוני 2019 חתם ז'וליין לארבע שנים בסלטיק.

קריירה בינלאומית

ז'וליין היה חלק מנבחרת צרפת עד גיל 20 שזכתה בגביע העולם עד גיל 20 בשנת 2013.
מקוב מזובייצקי

תולדות היישוב


למקוב הוענקו זכויות עיר בשנת 1421. שריפות שפרצו בעיר בשנים 1620 ו-1787 החריבו אותה. בשנת 1815 נכללה העיר בתחום פולין הקונגרסאית.

יהודי מקוב מזובייצקי

בין מלחמות העולם נמנו בעיר כ-3,600 יהודים, כמחצית תושביה, והתקיימה בה פעילות ציבורית יהודית מגוונת.
ב-5 בספטמבר 1939 נכבשה העיר בידי הגרמנים, ואלו הטילו על יהודיה גזירות שונות, ובהן חובת גילוח פאות וזקנים, חובת השתחוות בפני גרמנים, החרמת רכוש וגיוס לביצוע עבודות כפייה. ב-23 באוקטובר 1939 חולל בית הכנסת בעיר. ב-12 בפברואר 1940 נרצחו ביער סמוך לעיר כ-500 חולים וקשישים יהודים מהעיר, וב-30 באוגוסט 1940 נורו 20 איש בסמוך לבית הכנסת המקומי.
בדצמבר 1940 רוכזו יהודי העיר וסביבתה, כ-5,500 איש, בגטו מוקף גדר תיל שהוקם בה, אשר שעריו ננעלו באוקטובר 1941. רבים מיושבי הגטו מתו מרעב, מקור וממגיפות. מעת לעת שולחו יהודים מהגטו שבעיר למחנות עבודה. ביולי 1942 הוצאו להורג בפומבי כמה עשרות יהודים מהגטו, חלקם בגין הברחת מזון.
ב-18 בנובמבר 1942 נערכה בגטו שבעיר אקציה, במסגרתה נערכה ביהודי המקום סלקציה, וכ-5,000 איש גורשו לגטו מלאווה, ממנו שולחו תוך זמן קצר לאושוויץ. בעת האקציה רצחו הגרמנים כ-50 קשישים וילדים יהודים בשטח הגטו.
פרנץ יוזף גאל

חייו

גאל נולד בכפר טיפנברון (Tiefenbronn) בבאדן. אביו היה סוחר צמר קתולי עשיר. כבן הבכור השני, הוא יועד לכמורה אולם בחר ללמוד רפואה באוניברסיטת שטרסבורג. הוא סיים את לימודיו בווינה. גאל נפטר בפריז ולא היו לו צאצאים.
בשנת 1800 גאל פיתח שיטה לקביעת האישיות וההתפחות המנטלית והמוסרית של כישורים. השיטה התבססה על צורת הגולגולת. גאל כינה את השיטה קרינסקופיה (cranioscopy‏; cranium - גולגולת, scopus - ראייה) ואילו ממשיך דרכו, יוהאן שפּוּרצהיים (Johann Spurzheim), שינה את השם לפרֶנולוגיה (Phrenology‏; מיוונית עתיקה: φρήν, phrēn (נפש), λόγος, logos (תורה))
מלבד שיטתו השנויה במחלוקת, גאל תרם רבות לנוירוביולוגיה. בשנת 1823 נבחר לאקדמיה השוודית המלכותית למדעים.

הגותו

התפיסה של גאל על מיקום פונקציות במוח סתרה תפיסות מסורתיות של מדענים ואנשי דת ועל כן הובילה להתנגדותם. מדענים התנגדו לתאוריה מכיוון שחסרה הוכחה מדעית ואנשי הדת הקתולים התנגדו לה מכיוון שגרסה שהנפש (mind), שנוצרה על ידי אלוהים, צריכה להיות ממוקמת במוח הפיזי. בשל התנגדות זו עזב גאל את משרת ההוראה באוסטריה. הוא החל ללמד בגרמניה ולבסוף התיישב בפריז. צרפת המהפכנית אפשרה לו לעסוק במחקריו, למרות שראתה אותם כחסרי ערך. הוא התקבל לסלונות האינטלקטואלים של פריז והפך למפורסם.
רעיונותיו של גאל התקבלו באנגליה שם שימשו להצדקת נחיתות תושבי הקולוניות ובארצות הברית בשנים 1820-1850 להצדקת אפליה.
התאוריות של גאל השפיעו על צ'זארה לומברוזו, קרימינולוג יהודי-איטלקי אשר טען כי הנטייה לפשע היא מורשת וכי מי ש"נולד פושע" ניתן לזיהוי על ידי מאפיינים חיצוניים, שבבסיסם ההנחה כי הנטייה לפשע היא אטביסטית.
3ds Max

היסטוריה של התוכנה

התוכנה בגרסתה המקורית נוצרה למערכת ההפעלה DOS על ידי חברת "Yost Group", מפתחי Autodesk Animator ופותחה על ידי Autodesk, יוצרי התוכנה האדריכלית אוטוקאד. אוטודסק קנו את הזיכיון הבלעדי לפיתוח התוכנה לאחר יציאת הגרסה השנייה של התוכנה לשווקים. לאחר יציאת "3D Studio 4" לשווקים, התוכנה הומרה לפלטפורמת חלונות NT, ובתחילה נקראה "3D Studio MAX". גרסה זו בתחילה גם כן פותחה על ידי חברת "Yost Group". גרסה זו הופצה לשווקים על ידי חברת "Kinetix", אשר באותה העת הייתה מחלקה של חברת אוטודסק. החל מגרסה 2.03, נקנתה התוכנה על ידי Autodesk, ששינתה את שם המוצר ל"3ds Max".

ממשק התוכנה

ממשק התוכנה בנוי מארבעה חלונות עיקריים המייצגים היטלים למבט על, צדדי, קדמי ופרספקטיבה. נוסף על כך, קיימות שורות לחצנים בחלק העליון והצדדי של התוכנה - העליון אחראי לפקודות הבסיסיות בעוד הצדדי מאפשר גישה נוחה לתפריטי התוכנה השונים והמגוונים. בצידה התחתון של התוכנה קיימת שורת לחצנים שאחראית על האנימציה.
נוסף על ארבעת ההיטלים הרגילים ניתן לבחור בכל היטל אחר (אחורי, תחתון ומבט מצלמה אם קיימת מצלמה).
מזרע

מקור השם

השם "מזרע" נזכר במקורות ובמפות מימי הביניים ומקורו בספר ישעיהו פרק י"ט, פסוק ז': "עָרוֹת עַל יְאוֹר עַל פִּי יְאוֹר וְכֹל מִזְרַע יְאוֹר יִיבַשׁ נִדַּף וְאֵינֶנּוּ". המונח "מזרע" הפך מטבע לשון למקום קיום אנושי-חקלאי, בניגוד ל"ישימון" שהוא אזור ריק מצמחייה ומאדם. השם מזרע" ניתן לקיבוץ על ידי ועדת השמות של הקרן הקיימת.

היסטוריה

הקיבוץ הוקם על תל שנקרא "רובע-אל-נצרא" במהלך חג החנוכה בשנת 1923 על ידי עולים מן העלייה השלישית. שנה אחר כך הצטרפה אל המייסדים קבוצת עולים אשר התגבשה בחיפה, ובמהלך שנות השלושים הצטרפו לקיבוץ חברי השומר הצעיר מגליציה, שעברו הכשרה בגבעת מיכאל. בשנים 1944–1946, שכן במזרע מטה הפלמ"ח עד שהתגלה על ידי שלטונות המנדט במסגרת מבצע אגאתה בשנת 1946. הבריטים הצליחו לתפוס את רשימת חברי הפלמ"ח שהייתה במקום אולם בגלל שהשמות היו מוצפנים וחבר המשק יעקב לוי, הצליח להוציא את מחברת הקודים ולהשמיד אותה, לא הצליחו הבריטים לפצח את הקוד ולא נגרם נזק.
בזמנו עברה ליד הקיבוץ רכבת העמק, ובמוזיאון הקיבוץ עדיין ניתן לראות מקטע מן המסילה המקורית.
הקיבוץ הוא מהמובילים בארץ בגידולי שדה ומצויה בו רפת חולבות גדולה, בבעלות משותפת עם קיבוץ גבעת עוז. בשנת 1957 הקים הקיבוץ את מפעל "מעדני מזרע" לעיבוד בשרים שונים ובכללם גם בשר חזיר. במשך שנים רבות היה מפעל זה בין הספקים הבודדים של בשר לא כשר בישראל. בעקבות העלייה מברית המועצות לשעבר בשנות התשעים קמו לו מתחרים, והקיבוץ מכר את המותג ומערך היצור לחברת "טיב טעם" - רשת סופרמרקטים ישראלית בלתי-כשרה.
בנוסף למפעל זה, הקים הקיבוץ בשנת 1958 את מפעל ההידראוליקה והמעליות ההידראוליות "תעמ"ל" (תעשיית מוצרי לחץ). בהמשך הוקם גם מפעל "מטלור 2000" לייצור מוצרי מתכת באמצעות הזרקת אבקות מתכת (מטלורגיה), אולם המפעל נמכר לחברת ישקר. בכניסה ליישוב ניצב מלון "נוף תבור", הנמצא בבעלות משותפת של הקיבוץ ושל חברת הורן את ליבוביץ'. כמו כן מפעיל הקיבוץ אירוח כפרי, השכרת חדרים לסטודנטים הלומדים במכללה האקדמית עמק יזרעאל הסמוכה, תחנת דלק, מוסך, ומרכז לרפואה אלטרנטיבית, לרבות רייקי, רפלקסולוגיה ושיאצו.
בסמוך לקיבוץ נמצא בית-הספר העל-יסודי "עמקים-תבור", בו לומדים תלמידים מרמת ישי, ומהקיבוצים מזרע, שריד, מרחביה, עין דור וגזית, מהמושבים תל עדשים, בלפוריה ומושב מרחביה וכן תלמידים מאחוזת ברק ותלמידים בודדים גם כן מנצרת עלית הסמוכה.
בקיבוץ נמצא מוזיאון מזרע הקטנה ובו מוצגים רבים שנאספו מכל השנים בקיבוץ. המקום פתוח לסיורים מודרכים לקבוצות. כן יש אפשרות ביקור בסליק של מזרע שהכניסה אליו מוסתרת מתחת לאמבט.

סופרים ואנשי תרבות

הסופר משה אורן, הסופר אברם קנטור, הגרפיקאי גיל ג'יבלי, הרקדן והכוראוגרף אוהד נהרין, הסופר וחוקר פרופ' שמאי גלנדר

אנשי שלטון וצבא

אסיר פראג מרדכי אורן, הפוליטיקאי מנחם בדר, מפקד השייטת אל"ם נבו ארז, משה אגוזי

ספורטאים

ראובן פכר, צפריר מינצר, דליה נבות
נמל התעופה הבינלאומי דזאודזי-פאמאנדזי

סטטיסטיקה

ר' שאילתת מקור בוויקינתונים.
משפט הסדר הטוב

משפט הסדר הטוב הוא משפט בתורת הקבוצות, הקובע שאפשר לסדר כל קבוצה בסדר טוב. משפט זה אינו נובע ממערכת האקסיומות של צרמלו-פרנקל, אלא הוא שקול לאקסיומת הבחירה, וכן גם ללמה של צורן. את המשפט הוכיח ארנסט צרמלו, בהסתמך על אקסיומת הבחירה, ולכן הוא קרוי גם משפט צרמלו.
חשיבותו של סדר טוב על קבוצה הוא בכך שהוא מאפשר לבצע אינדוקציה טרנספיניטית. המשפט אינו מתאר את הסדר שאפשר להגדיר על קבוצה, אלא רק קובע שקיים כזה, משום שעל קבוצות מסוימות (כמו קבוצת המספרים הממשיים) אי אפשר להגדיר סדר טוב בלי להשתמש גרסאות מסוימות של אקסיומת הבחירה, שאינן קונסטרוקטיביות.

נוסח המשפט

משפט הסדר הטוב. על כל קבוצה  קיים יחס סדר מלא , כך שבכל תת-קבוצה לא ריקה  קיים איבר , כך שלכל  מתקיים . במילים אחרות, לכל תת-קבוצה של A יש איבר מינימלי. יחס סדר  המקיים את התנאי הנ"ל נקרא סדר טוב.
יש לשים לב כי הסדר  אינו בהכרח הסדר הטבעי המוגדר על הקבוצה A. למשל הסדר הרגיל של קבוצת המספרים השלמים אינו סדר טוב (למשל אין מספר שלם מינימלי). עם זאת, אם נגדיר סדרה , אז הסדר  המוגדר כך ש- אם a בא לפני b בסדרה, הוא סדר טוב על קבוצת המספרים השלמים.

שקילות לאקסיומת הבחירה

במסגרת אקסיומות ZF משפט הסדר הטוב שקול לאקסיומת הבחירה. כלומר מספיק להניח רק אחד מהם כדי להוכיח את השני. ההוכחה של אקסיומת הבחירה תחת הנחת משפט הסדר הטוב פשוטה:
תהי  משפחה של קבוצות. נסמן ב- את איחוד כל הקבוצות ב-. לפי משפט הסדר הטוב קיים סדר טוב  על . כעת נגדיר את  להיות הפונקציה המתאימה לכל קבוצה ב- את האיבר המינימלי שלה לפי  כתת-קבוצה של . זוהי פונקציית בחירה על  כנדרש באקסיומת הבחירה.
הקולקטיב

ביוגרפיה

הקולקטיב נוסד כקבוצה של שבעה מוזיקאים, חברי ילדות, המגיעים מרקעים מוזיקליים שונים. מובלים על ידי שני סולנים - עידן רבינוביץ' ורועי ריק – שבעת חברי הקולקטיב מנגנים סגנונות שונים: רוק, בלוז, אלקטרוניקה, ג'אז, ניו-פולק, פאנק ואמריקנה.
הלהקה החלה דרכה עם מספר פרויקטים מוקלטים משותפים של שבעת החברים: עידן רבינוביץ' (עם אלבום בשם "Bedroom Folk" שיצא ב-2008), "רועי ריק והמדלי בנד" (עם אלבום בשם "Never Trust The Holy Gracious Medley Band" שיצא ב-2009), פרויקט עברי תחת השם "הקולקטיב העברי" (עם אלבום באותו השם שיצא ב-2009) ו- Strange Folks (עם אלבום EP באותו השם שיצא ב-2010 והוקלט באולפנם האנגלי של המאניק סטריט פריצ'רז).
בשנת 2009 נסעה הקבוצה להתגורר בלונדון, שם יצרו והופיעו ברחבי אנגליה. במשך חצי שנה גרו שבעת החברים בדירה אחת.
לאחר חזרתם לישראל ואיחוד כל הפרויקטים תחת הכינוי "הקולקטיב", במרץ 2011 הוציאו את אלבומם Onwards. האלבום הוקלט בתל אביב תחת שרביטו של כריס שו, המפיק וטכנאי ההקלטות זוכה פרסי האוסקר והגראמי. בהמשך השנה הופיעה הלהקה ברחבי ישראל, וב-2012 יצאה הלהקה לסיבוב הופעות באירופה ובארצות הברית.
עם השנים צברה הלהקה תאוצה וקיבלה ביקורות בארץ ובחו"ל, בין היתר במגזיני מוזיקה בינלאומיים, כגון ה-NME ו-Filter Magazine. הלהקה השתתפה בפסטיבלים שונים באירופה (כמו Time ,In the City ו- Liverpool Sound City), וכן חיממה את האמנים חוזה גונזלס, אוקרביל ריבר ו-וובן האנד בהופעותיהם בישראל.
בשנת 2013 הופיעו חברי הלהקה עם הזמרת נינט טייב במספר הזדמנויות שונות, שהובילו לשיתוף פעולה מקצועי בין הזמרת לבין חברי הלהקה עידן רבינוביץ' ויוסי מזרחי. השניים גם הפיקו את אלבומה הרביעי של נינט "כל החיות ידעו" שיצא במאי 2014. בספטמבר אותה שנה נישאו מזרחי וטייב.
במרץ 2014 יצא אלבומו השלישי של שלומי שבן, "תרגיל בהתעוררות", בו ניגנו חברי הלהקה והשתתפו בעיבודי השירים.
ביוני 2014 הוציאה הלהקה את האלבום "Pangaea", לו קדמו הסינגלים "OTM", ו-"Happiest of all Memorial Days".
באוקטובר 2014 הודיעו חברי הלהקה על עזיבתו של דניאל שהם את ההרכב. בשנת 2015 עזבו גם מזרחי ולוזיה את ההרכב.
במאי 2017 הוציא רועי ריק אלבום משירי המוזיקאי האיטלקי פבריציו דה אנדרה, בהפקתו של יוסי מזרחי.
לקראת עבודה על אלבום חדש הצטרפו להרכב גיא לנדאו, שרון פטרובר ויואב ארבל. בשנת 2018 הוציאה הלהקה את האלבום "The Coming of Light".
אנזים הגבנה

אנזים הגבנה (באנגלית: Rennet, בעברית משנאית מְסוֹ) הוא שם כולל לאנזימים ממקורות שונים המשמשים בתעשיית החלב. אנזים ההגבנה משמש בתהליך הפיכת החלב מנוזל למוצק הקרוי גבן.

מקורות להפקת האנזים

אנזים הגבנה מופק מכמה מקורות. הראשון והחשוב שבהם הוא קיבת בעלי חיים מעלי גירה. תערובת אנזימים זו נקראת rennet ומכילה תערובת של שני סוגי אנזימים פרוטאוליטיים, הראשון קרוי פפסין אנזים פרוטאוליטי בעל פעילות לא ספציפית; השני (החשוב בתעשיית החלב) קרוי כימוזין (chymosin) והוא משמש הגורם העיקרי בתהליך ההגבנה.
מקור נוסף הנחשב כיום נפוץ באותה המידה קרוי (F.P.C. (fermentation produced cymosin. מדובר באנזים הגבנה זהה לכימוזין המופק ממיקרואורגניזמים בשיטות של הנדסה גנטית וברוב המקרים נחשב מתאים לצמחונים.
המקור השלישי מבחינת תפוצה הוא אנזים הגבנה המיוצר ממיקרואורגניזמים לא מהונדסים גנטית באמצעות מיצוי אנזימים פרוטאוליטיים המצויים באופן טבעי באותם מיקרואורגניזמים, לדוגמה Rhizomucor miehei.

דרך פעולות

לכל אנזימי ההגבנה דרך פעולה זהה. חיתוך של מולקולת קפא-קזאין הנמצא במיצלת הקזאין בנק' 105-106 (105פנילאלנין, 106מתיונין) כך שמתקבלת מיצלה הידרופובית ושייר הידרופילי המופרש לתוך מי הגבינה.
ניקולאי אלכסייביץ' נקראסוב

ביוגרפיה

נקראסוב נולד בעיר נמירוב, בסביבת ויניצה שבאוקראינה, מקום בו היה מוצב אביו שהיה קצין בצבא הרוסי. אימו הייתה פולניה ממשפחה עשירה. עם שחרורו של האב מהשרות הצבאי עברה המשפחה לאחוזה המשפחתית בסביבת יארוסלבל שברוסיה. שם בילה את שנות ילדותו ונעוריו. המשפחה הגדולה (היו 13 ילדים) וחוסר אמצעים אילצו את אביו לקבל משרת מפקח במשטרה.
בשנת 1839 נקראסוב התחיל ללמוד באוניברסיטת סנקט פטרבורג אך עזב אותה לאחר שנתיים מחוסר יכולת לשלם עבור הלימודים.
הוא התחיל לפרסם את שיריו ובשנת 1840 יצא לאור הספר הראשון שלו.
במקביל לפעילות הספרותית הוא החל בהוצאה לאור של ירחונים ספרותיים.
כמשורר זכורות הפואמות שלו, שעסקו בכפר הרוסי והפכו אותו לגיבורם של הליברלים והרדיקלים בחוגי האינטליגנציה הרוסית. נקראסוב השפיע גם על שירת יידיש פרולטארית. אחד המשוררים שהושפעו ממנו ואף תרגם אותו ליידיש היה דוד אדלשטט שחי ברוסיה ומאוחר יותר בארצות הברית.
כעורך הוא זכור כעורך של ספרו הראשון של דוסטויבסקי "אנשים עלובים" בשנת 1845.
כמוציא לאור הוא ידוע בזכות כתב העת "סוברמרניק" ("בן זמננו"), שאותו ערך בשנים 1846 עד 1866, בהן הפך אותו לכתב העת הספרותי המוביל ברוסיה.
בינואר 1878 הלך לעולמו והוא נקבר בבית העלמין נובודוויצ'יה בסנקט פטרבורג.
קורניי צ'וקובסקי

ילדותו

נולד בשם ניקולאי ואסילייביץ' קורנייצ'וקוב. את השם קורניי איבאנוביץ' צ'וקובסקי הוא הגה כשם עט כשעבד בעיתון חדשותי באודסה ב-1901. הוא נולד בסנקט פטרבורג לנערה ממשפחת איכרים מאזור פולטבה, ששמה היה יקטרינה אוסיפובנה קורנייצ'וקובה ולעמנואל סולומונוביץ' לוינסון, יהודי ממשפחה עשירה, ביחסים מחוץ לנישואין. משפחתו של לוינסון לא ראתה בעין יפה את האפשרות שינשא לקורנייצ'וקובה והם נאלצו להפרד. אמו של צ'וקובסקי עברה לאודסה עם אחיו ולוינסון תמך בהם כספית עד שנישא לאישה אחרת. צ'וקובסקי למד בגימנסיום של אודסה ואחד מחבריו לכיתה היה זאב ז'בוטינסקי. בשלב מאוחר יותר נזרק צ'וקובסקי מהמוסד בשל "מקורו השפל" (שכיוון להולדתו מחוץ לנישואין) ולמד לימודים גבוהים בהתכתבות.
הוא למד אנגלית בעצמו ובין השנים 1903–1905 היה כתב עיתון אודסאי בלונדון, אך בילה את מרבית זמנו בספריה הבריטית. כשחזר לרוסיה תרגם יצירות מאנגלית של וולט ויטמן וכתב מספר מאמרי ביקורת על אמנים אירופיים בני זמנו, מה שקנה לו את הכרת חוגי הספרות הרוסית וידידות עם המשורר אלכסנדר בלוק. הוא פרסם כמה כתבים ספרותיים כ"מצ'כוב ועד ימינו" (1908) ו"פנים ומסיכות" (1914) וכתב במגזין סאטירי בשם "סיגנל", מה שהביא למעצרו לשישה חודשים בגין "העלבת השלטון".

בברית המועצות

בשנות העשרים והשלושים של המאה העשרים קנה לו צ'וקובסקי את מרבית פרסמו כסופר ומשורר לילדים. רבים מסיפוריו עובדו לסרטים מצוירים, לתיאטרון ואף לבלט ואופרה, על ידי סרגיי פרוקופייב.
צ'וקובסקי ערך את כל כתבי ניקולאי נקרסוב ופרסם בשנת 1933 את הספר "משתיים ועד חמש" שהיה למדריך פופולרי להבנת שפתם של ילדים. על פי הכתוב ביומניו, הוא ניצל את הפופולריות של והשפעתו כדי לסייע ליוצרים שנרדפו על ידי השלטונות הקומוניסטיים כאנה אחמטובה, מיכאיל זושצ'נקו, אלכסנדר גאליץ' ואלכסנדר סולז'ניצין. הוא היה הסופר הסובייטי היחיד שבירך רשמית את בוריס פסטרנק לרגל זכייתו בפרס נובל לספרות. בתו, לידיה צ'וקובסקיה, הייתה סופרת, בלשנית והעוזרת של אנה אחמטובה.
בשנת 1962 הוא קיבל את פרס לנין ותואר דוקטור לשם כבוד מאוניברסיטת אוקספורד על ספרו "אמנותו של נקרסוב".
בסוף שנות השלושים עבר צ'וקובסקי להתגורר בכפר פרדלקינו ליד מוסקבה, שם מת ונקבר.
ערן זרחוביץ'

ביוגרפיה

זרחוביץ נולד וגדל בפתח תקווה. אביו היה מנהל חברת בת למשאיות של קוקה קולה. את שירותו הצבאי עשה כשקמיסט בבסיס סיירת מטכ"ל. לאחר השחרור מהצבא, למד תקשורת במכללה למינהל.
את דרכו התקשורתית החל כשהגיש לצידו של שרון טייכר את תוכנית הרדיו הלילית "ציפורי לילה מנקרות" בגלי צה"ל, במקומו של חיים אתגר. ב-2007 עבר עם טייכר לרדיו תל אביב והשניים החלו לשדר את "תוכנית הערב" בתחנה במקומם של שי ודרור שעזבו לרדיו ללא הפסקה. באמצע יוני 2010 הם חזרו לשדר בגלי צה"ל את "חותרים למגע", תוכנית בידור שבועית בצהרי ימי חמישי, עד סוף 2014. ביולי 2015 החלו לשדר ברדיו תל אביב את התוכנית "טייכר וזרחוביץ'", שמשודרת בימים ראשון עד חמישי בשעות 16:00 עד 18:00.
זרחוביץ' ידוע ככותב סאטירי וקומי. בין תוכניות הטלוויזיה שכתב נמנות: "המופע המרכזי", "ערב אדיר", חמש מעונותיה הראשונות של "ארץ נהדרת" (החל מהעונה השנייה) ו-"החטא ועונשו" ששודרה בערוץ ביפ של HOT. זרחוביץ' כתב גם את הסדרה לנוער "ראש גדול", דרמה קומית ששודרה בערוץ הילדים וב"יס סבבה".
כשחקן, זרחוביץ' פרץ לראשונה בתפקידו כארז קליינר בסדרה הקומית "מסודרים", ששודרה בערוץ 2. זרחוביץ' היה שותף גם לכתיבת התסריט לסדרה וזכה עם שותפיו בפרס האקדמיה לטלוויזיה לשנת 2007 בקטגוריית "התסריט הטוב ביותר בסדרה קומית".
בשנת 2009 שודרה בערוץ 10 תוכנית הלייט נייט הסאטירית של זרחוביץ' וטייכר, "שינויים בלוח השידורים", שהתבססה על קודמותיה ברדיו. התוכנית, ששודרה בימים בהם התנהל מבצע עופרת יצוקה, לא זכתה להצלחה וירדה משידור תוך זמן קצר.
ב-2010 הנחה לצד שרון טייכר את השעשועון "היכל התהילה" בערוץ ביפ, לרגל ציון 10 שנים לקיומו של הערוץ, וכן השתתף בתוכנית "מעצר בית" של איל קיציס וטל פרידמן.
באותה שנה הצטרף לקאסט השחקנים של "ארץ נהדרת" - החל בעונה השמינית כשחקן אורח ובעונה התשיעית כבר הפך לחבר מן המניין.
בשנת 2012 עלתה בערוץ 2 הסדרה הקומית "הפרלמנט", סדרת בת של "ארץ נהדרת", בה משמש זרחוביץ' הן כתסריטאי הראשי והן כשחקן. לצורך כתיבת עונתה השנייה של התוכנית פרש מעונתה העשירית של "ארץ נהדרת", אך חזר אליה בעונתה ה-11.
זרחוביץ', המתגורר ברמת השרון, נשוי ללירון ואב לשלושה.
צינור אודצ'ניה

צינור אודצ'ניה (ברוסית: тру́бка Уда́чная, שמשמעו "צינור מוצלח" או "צינור המזל") הוא מרבץ יהלומים גדול בסאחה (יקוטיה) שברוסיה. הוא נמצא בחוג הקוטב, בשדה קימברליט דלדיין ועומקו 530 מטר.
אודצ'ניה הוא מרבץ היהלומים הגדול ביותר ברוסיה ואחד מהגדולים בעולם. הוא גם אחד מהמכרות הפתוחים הגדולים בעולם. אודצ'ניה מורכב משני גופים, מזרחי ומערבי, שבשניהם כורים יהלומים. המכרה הניב יהלומים קריסטליים גדולים רבים. את המכרה מפעילה חברת היהלומים הממשלתית של רוסיה אלרוסה.

גילוי המרבץ

אודצ'ניה התגלה ב-15 ביוני 1955 על ידי הגאולוג הסובייטי ולדימיר שצ'וקין וצוותו, יומיים בלבד לאחר גילוי מכרה היהלומים הסובייטי, מיר.
סגידה לסוסים

היסטוריה

הסוס הלבן של אפינגטון הוא דוגמה לסגידה לסוסים תקופת הברונזה, כאשר תארוכו הוא בין 1400 לפנה"ס עד ל-600 לפנה"ס. 
ישנה סיבה להניח כי פוסידון, כמו אלי ים אחרים, קושר לסוסים בהתחלה. באומנות היוונית, פוסידון רוכב על מרכבה שמובלת בהיפוקמפוסים או סוסים רגילים המסוגלים לדהור על המים, ומלחים הטביעו לעיתים סוסים בים כקורבן לפוסידון בשביל שיט מוצלח. עדויות נוספות לסגידה לסוסים נמצאות אצל טקיטוס בחיבורו גרמאניה, המציין כי לגרמנים הייתה מסורת של סגידה לסוסים.
בקבוק בים של עזה

העלילה

טל היהודיה בת ה-17 מירושלים (אגט בוניטזר), כותבת מכתב, מכניסה אותו לבקבוק ומבקשת מאחיה החייל להשליך אותו לים בעזה. אולם אחיה אינו משליך את הבקבוק לים, אלא זורק אותו על החוף, שם מוצא אותו נעים הפלסטיני בן ה-20 (מחמוד שלבי). השניים מתכתבים ביניהם באינטרנט ומכנים עצמם "bakbouk" ו"gazaman" ולאט-לאט מתפתח ביניהם סיפור אהבה.

אודות הסרט

הסרט מבוסס על ספרה רב המכר של ואלרי זנטי , יהודיה שעלתה לישראל מצרפת בהיותה 13 ושבה לצרפת בתום שירותה הצבאי. מכיוון שהצילום בעזה לא היה אפשרי, צולם החלק העזתי של הסרט בכפר ג'סר א-זרקא וכן  בקלנסווה.
מד כושר לנבחרות כדורגל

מד-כושר לנבחרות כדורגל הוא שיטת דירוג לנבחרות כדורגל לאומיות (גברים). השיטה מבוססת על מד הכושר הנהוג בשחמט אך לוקחת בחשבון משתנים נוספים הייחודיים לכדורגל. אין לבלבל את מד-הכושר עם הדירוג העולמי של פיפ"א המוכר יותר. מד-הכושר לוקח בחשבון את כל תוצאות משחקי הנבחרות הבוגרות שניתן היה למצוא. דירוג זה מתיימר להציג את כוחה האמיתי של נבחרת ביחס לנבחרות אחרות, לאחר "מדגם" של 30 משחקים. דירוג עבור נבחרות ששיחקו פחות מ-30 משחקים נחשב כלא מדויק.

היסטוריה

השיטה שפותחה על ידי המתמטיקאי ההונגרי-אמריקאי דוקטור ארפאד אלו אומצה על ידי פיד"ה, ארגון השחמט העולמי, לדירוג שחקני שחמט. בשנת 1997 התאים בוב רוניאן את השיטה לכדורגל בינלאומי. הוא גם היה הראשון שתחזק את אתר מד הכושר העולמי לכדורגל, המתוחזק היום על ידי קיריל בוליגין.

תוצאת המשחק

W שווה 1 לניצחון, 0.5 לתיקו או 0 להפסד
נח שפירא (כימאי ומחנך)

ד"ר נח שפירא (ט' בסיוון תר"ס, 6 ביוני 1900, סמולוביץ', פלך מינסק, רוסיה – א' באלול תשכ"ד, אוגוסט 1964, תל אביב) היה כימאי ומחנך עברי בליטא ובישראל.

ביוגרפיה

נח שפירא נולד ב-1900 בעיירה סמולוביץ' שבפלך מינסק, שם כיהן אביו ברבנות. הוא התחנך בישיבות ליטא, בהן ישיבת סלובודקה של תנועת המוסר. ב-1924 השלים שפירא את לימודיו לתואר דוקטור בכימיה, מאוניברסיטת ברלין, ועבד זמן-מה במחיצת הכימאי הנודע אמיל אבדרהלדן (Abderhalden) באוניברסיטת האלה. מ-1926 ועד עלייתו, ב-1935, הוא כיהן כמרצה לכימיה באוניברסיטת קובנה. לימד בגימנסיה הריאלית העברית בקובנה, והיה מנהל הגימנסיון העברי במריאמפול בשנים 1928 עד 1935.
ב-1935 הוא עלה לארץ (בתקופת העלייה החמישית). בארץ הוא המשיך בעבודה החינוכית - בהוראת כימיה בבתי ספר גבוהים וניהול בתי ספר תיכוניים. בשנים 1935–1958 כיהן כמרצה בבית הספר הגבוה למשפט ולכלכלה, ומשנת 1960 הרצה באוניברסיטת בר-אילן (תחילה גם כן בכימיה, ואחר-כך בהיסטוריה של המדע). בנוסף, הוא כיהן כמנהל בית הספר "יבנה" שברח' ועידת קטוביץ 47 בתל אביב. הוא גם פרסם מאמרים בכימיה עיונית ובהיסטוריה של המדע (בפרט על חלקם של היהודים בהתפתחות המדעים וכן על הטרמינולוגיה הטכנולוגית במקורות היהודיים).
נח שפירא נפטר בתל אביב, באוגוסט 1964, בגיל 64 ונקבר בבית העלמין קריית שאול.

משפחתו

שפירא היה בנו של הרב אברהם דובער שפירא (רבה האחרון של קהילת קובנה, מגדולי הפוסקים במאה ה-20), נכדו של הרב ירוחם יהודה ליב פרלמן ("הגדול ממינסק"), ואחיו הצעיר של חוקר הספרות העברית והעסקן העברי והציוני פרופ' חיים נחמן שפירא. 
שפירא היה נשוי לסוניה (נפטרה ב-1990).
בנם, עמנואל שפירא (Emmanuel Shapira;‏ 1933–1998), היה רופא, גנטיקאי קליני וחוקר בגנטיקה ביוכימית, פרופסור לרפואת ילדים ופתולוגיה ומנהל מרכז הייוורד לגנטיקה באוניברסיטת טוליין  שבניו אורלינס.

בתם, עירית קוּפּפֶרברג (נולדה ב-1944), היא חוקרת שיח – עוסקת בין היתר בחקר התקשורת בין-אישית בשיח ושיח בעת מצוקה, פרופסור מן המניין במכללת לוינסקי לחינוך, ראש מרכז שח"ק לחקר שפה, חברה ותקשורת ומרצה בתוכניות התואר השני במכללה, ועורכת כתב העת השפיט "עיונים בשפה וחברה" – ומשוררת.
משפחת פינקל

משפחת פינקל היא שושלת רבנים יהודית ליטאית, שהצמיחה מתוכה רבנים וראשי ישיבות ידועים בליטא ובארץ ישראל.
שם המשפחה פינקל פירושו ביידיש הוא "ניצוץ".
אבי השושלת, הרב נתן צבי פינקל שכונה ה"סבא מסלבודקא" (1849–1927), היה תלמידו של הרב שמחה זיסל זיו, "הסבא מקלם", מראשי תנועת המוסר. ייסד את ישיבת כנסת ישראל (סלבודקה) בליטא וישיבת כנסת ישראל בחברון.
צאצאיו של הרב נתן צבי פינקל משמשים כראשי ישיבות בישיבות מיר, חברון, סלבודקה ועוד. רבים מהם חברים במועצת גדולי התורה בעבר ובהווה.